Kære forfatter på forlaget Carlsen

2023 er godt i gang, og herinde på Forlaget Carlsen glæder vi os til de sjove, spændende og rørende titler, som udkommer hos os i løbet af året. Vi vil gerne skyde året endnu mere i gang ved at tilbyde dig, som er forfatter på Carlsen, at deltage i tre inspirerende foredrag. Det er lykkedes os at få fat nogle dygtige mennesker, der på hver deres felt ved noget om at skrive fiktion, og det er derfor en stor fornøjelse at kunne invitere dig til:

**DEN FÆNGSLENDE KARAKTER - 23. FEBRUAR, kl. 16.00-18.00**

Gode dramaer har gode karakterer. Men hvordan udvikler man dem? Christian Tafdrup giver eksempler fra eget arbejde med at skrive drama. Når ting lykkes, og når de ikke gør. Redskaber. Fra ide til resultat. Faldgruber, klicheer og balancen mellem håndværk og originalitet.

***Christian Tafdrup*** *og er uddannet skuespiller fra statens teaterskole i 2003, har både skrevet og instrueret teater og film samt medvirket som skuespiller i en lang række film og forestillinger gennem de seneste 30 år.*

**STORY WORLD-DESIGN - 9. MARTS, kl. 16.00-18.00**

Vi oplever universer, når vi dykker ned i en bog, ser en film, lader os omslutte af et spil – universet er fundamentet for alle fiktioner og virker på tværs af alle medieplatforme. Jakob Ion Wille fortæller om tankerne bag story world-design og universskabelse og giver konkrete værktøjer.

***Jakob Ion Wille*** *er dramaturg, ph.d.-lektor og leder af Visual Game & Media Design ved Det kongelige Akademis Skole for Design. Han har i mange år undervist og forsket i visuel fortælling, production design og skabelse af fiktionsuniverser.*

**FORTÆLLINGENS ANATOMI - 23. MARTS, kl. 16.00-18.00**

En intensiv to-timers gennemgang af sekvensstrukturen i fortællinger. Med udgangspunkt i sin bog, *Fortællingens anatomi*, gennemgår Nikolaj Tarp de otte sekvenser og ti nøglepunkter, der indgår i den stærke historie.

***Nikolaj Tarp*** *er uddannet fra Den Danske Filmskole og arbejder som instruktør og manuskriptforfatter inden for film, tv og teater og har skrevet flere bøger. Han holder foredrag om og underviser bl.a. i dramaturgi og fortællestruktur.*

**De tre foredrag foregår** på Forlaget Carlsen i Vognmagergade 11. Henvend dig i receptionen og gå op på forlaget. Der vil blive serveret kaffe og kage, der vil være en lille pause, tid til spørgsmål og du får konkrete værktøjer med hjem.

**Du modtager mødeindkaldelser i din kalender,** og du SKAL acceptere disse for at melde din deltagelse (eller afslå, hvis du ikke deltager). Vi vil meget gerne vide, om du kommer eller ikke kommer, så vi kan planlægge derefter.

Vi glæder os enormt til at blive inspireret sammen med dig!

*Forlaget Carlsen*